**Use in other projects**

A projekt olyan szakmai tartalmakat érintett, amikről kiderült, hogy nagyon időszerűek és relevánsak a magyarországi és romániai fogyatékos ellátás területén. Ebben a projektben több ezek közül csak érintőlegesen került említésre, és a résztvevők visszajelzései alapján szükség lenne más projektek keretében ezekkel részletesebben foglalkozni, akár képzések, akár együttműködések keretében, illetve ezeket a képzéseket vagy együttműködések eredményeit általánosan elérhetővé tenni a két ország szakemberei számára.

Ilyen téma volt például a biztonsági protokollok, a kockázatelemzés és válságkezelés, illetve a kihívó/támadó magatartás megelőzése. A nagy ápoló-gondozó otthonokban és a kisebb lakóegységekben is, ahol magas támogatási igényű, súlyos értelmi vagy pszichoszociális fogyatékossággal élő személyeket gondoznak, a kihívó/támadó magatartás rendszeresen gondokat okoz. Mivel általános a munkaerőhiány ezekben az intézményekben, a munkatársak és a többi gondozott biztonsága nem biztosított, és rengeteg energia és idő megy el a probléma kezelésével. Megfelelő protokoll, technológia és pedagógiai módszerek segítségével ez nagyrészt orvosolható lenne. Ezt egy további képzési projekt keretében lehetne átadni az intézményekben dolgozó munkatársaknak és vezetőknek.

Szintén nagyobb lélegzetű, országos vagy nemzetközi projekt témája lehetne az itt megismert munkaszervezési protokollok és technológiai eszközök, alkalmazások elterjesztése, nem csak a fogyatékos ellátás területén. Ezek szintén enyhítenék a munkaerőhiány okozta nehézségeket.

A kognitív, erőforrásokra építő, megerősítő pedagógia és könnyen alkalmazható eszközei szintén nem csak a fogyatékos személyekkel kapcsolatban hatékonyak, hanem a pedagógia minden használati területén, iskolai vagy munkahelyi környezetben is. Ezeket képzés formájában lehetne szélesebb körben megismerhetővé tenni.

A fogyatékos és pszichiátriai területen – különösen a kiváltásban részt vevő intézmények esetében – a külső környezet, az építészeti megoldások és berendezések pedagógiát segítő megoldásai rendkívül hasznosak lennének. A dániai tanulmányutakon megismert rengeteg ötlet és megoldás további tanulmányozást, illetve kézikönyv elkészítését igényelné.

Ezek megvalósulására mindenképpen látunk lehetőséget.

A társadalmi integráció megvalósulási formái, az önrendelkezés, és a pozitív, a gondozottak körülményeit figyelembe vevő emberszemlélet és hozzáállás megismerése és elterjedése szintén az egész területen alkalmazandó és alkalmazható lenne.